小疾中元恕相別往長安信筆成篇奉送
作者：强至
朝代：宋

paragraphs: 一春三月少見晴，濕雲不飛壓花老。
君來別我西出關，病裏傷離似翁媼。
和風吹面纔幾程，即入風流洛陽道。
司農水利無留行，洛城花開爲誰好。
漢唐陳迹到可尋，猶有山川豁懷抱。
憶昨行春從魏公，興慶池邊玉樽倒。
公今已爲泉下游，往事憑君問煙草。
官家諸路急使才，歸對明光切須早。